Glansblomsterfluer

Glansblomsterfluer (slekten Orthonevra) er en gruppe av fluer som tilhører familien blomsterfluer (Syrphidae). Slekten omfatter minst 55 kjente arter, fem av dem forekommer i Norge. De er små, svarte blomsterfluer med bronseaktig metallglans som forekommer på våte steder. 


== Utseende ==
Små (4-7 mm), svarte blomsterfluer, alle kroppsdeler med en bronseaktig metallglans. De kan minne mye om slekten metallblomsterfluer (Lejogaster), men er ikke like glinsende, de er jamtover mindre, kroppen er bredere og vingenes årenett karakteristisk. Fasettøynene møtes såvidt i pannen hos hannen, bredt adskilte hos hunnen. Antennene varierer mye inne slekten, nokså korte hos noen arter, hos andre er det tredje leddet forlenget slik at antennen blir omtrent så lang som resten av hodet. Ansiktet er temmelig flatt. Kroppen er sparsomt kledt med nokså korte, lyse hår, overflatisk sett virker den naken. Beina er slanke, nokså korte, svarte eller gule og svarte. Bakkroppen er avlangt-oval, mørkt bronsefarget som resten av kroppen. Vingene er glassklare med brune årer, vingemerket er mørkbrunt. Den fremste tverr-åren nær vingekanten er karakteristisk: den er bøyd i en rett vinkel og møter lengdeåren foran (R4+5) i en rett vinkel. Svingkøllene er gulaktige og ganske små.


== Levevis ==
Glansblomsterfluene finnes på fuktige steder, slik som våtenger, strandenger og brakkvannsområder, også sumpområder rundt næringsrike ferskvann. De flyr gjerne sammen med artene i den lignende slekten Lejogaster. Larvene lever i slam og vått, råtnende organisk materiale, også i våt møkk. De voksne fluene, som flyr i mai-august, besøker gjerne blomster.


== Utbredelse ==
Slekten forekommer i den palearktiske sone, Sørøst-Asia og i Amerika. I Norge finnes disse artene nesten bare langs kysten.


== Systematisk inndeling / nordiske arter ==

Fluer (Brachycera)
Muscomorpha
høyerestående fluer [Cyclorrhapha)
Aschiza
familie blomsterfluer (Syrphidae)
underfamilie Eristalinae
gruppe Chrysogastrini
slekten glansblomsterfluer, Orthonevra Macquart, 1829
Orthonevra brevicornis (Loew, 1843) – ikke funnet i Norge, noen få funn i Sverige
Orthonevra elegans (Meigen, 1822) – ikke funnet i Norge
nordisk glansblomsterflue, Orthonevra erythrogona (Malm, 1860) – nordlig art, finnes i Finnmark, et gammelt funn ved Oslo
tidlig glansblomsterflue, Orthonevra geniculata (Meigen, 1830) – langs kysten i Sør-Norge, også i Troms og Finnmark
sumpglansblomsterflue, Orthonevra intermedia Lundbeck, 1916 – langs kysten vest til Kristiansand
praktglansblomsterflue, Orthonevra nobilis (Fallén, 1817) – langs kysten i Sør-Norge
Orthonevra plumbago (Loew, 1840) – bare funnet i Finland i Norden
engglansblomsterflue, Orthonevra stackelbergi Thompson & Torp, 1982 – funnet øst for Oslofjorden og i Rogaland


== Kilder og litteratur ==
Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Eristalinae, Microdontinae.  Nationalnyckeln till Sveriges flora och fauna. ArtDatabanken, SLU, Uppsala. CF. 478 sider. ISBN 978-91-88506-70-2
Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
Nielsen, Tore R. Syrphidae checklist - Norway. www.syrphidae.com/checklist.php - Sjekkliste over norske arter.
Fauna Europaea Web Service (2004) Fauna Europaea version 1.1, www.faunaeur.org
Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
Torp, E. 1994. Danmarks svirrefluer (Diptera: Syrphidae). Apollo Books, Stenstrup.


== Eksterne lenker ==
(en) glansblomsterfluer i Encyclopedia of Life 
(en) glansblomsterfluer i Global Biodiversity Information Facility 
(no) glansblomsterfluer hos Artsdatabanken 
(sv) glansblomsterfluer hos Dyntaxa 
(en) glansblomsterfluer hos Fauna Europaea 
(en) glansblomsterfluer hos ITIS 
(en) glansblomsterfluer hos NCBI 
(en) Kategori:Orthonevra – bilder, video eller lyd på Wikimedia Commons 
Orthonevra – detaljert informasjon på Wikispecies 
www.syrphidae.com/ – the Syrphidae website
Norsk Entomologisk forening – for deg som vil lære mer om insekter.